COM7 ส่งซิกงบฯ Q2 แจ่ม ฟันกำไร 182 ลบ. โตสนั่น 44% รับยอดขายพุ่งกระฉูด
COM7 ส่งซิกงบฯ Q2 แจ่ม ฟันกำไร 182 ลบ. โตสนั่น 44% รับยอดขายพุ่งกระฉูด ฟากโบรกฯ แนะ “ซื้อ” เคาะเป้า 21.07 บ.
5 ก.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้นบริษัท คอมเซเว่น จำกัด (มหาชน) หรือ COM7 หลังมีการประเมินแนวโน้มผลการดำเนินงานช่วงไตรมาส 2/61 เติบโตจากการขยายตัวของรายได้ในทุกธุรกิจ รวมถึงการขยายสาขาเพิ่มเติม รวมถึงแผนการตลาดต่างๆ ซึ่งจะส่งผลให้มีรายได้และกำไรเติบโตอย่างแข็งแกร่ง
โดยราคาหุ้น COM7 ปิดตลาดฯ วานนี้ (5 ก.ค.61) ที่ระดับ 16.60 บาท ลบ 0.80 บาท หรือ 4.60% สูงสุดที่ระดับ 17.60 บาท ต่ำสุดที่ระดับ 16.50 บาท มูลค่าการซื้อขาย 116.43 ล้านบาท
ด้านนักวิเคราะห์บริษัท หลักทรัพย์เคจีไอ (ประเทศไทย) จำกัด (มหาชน) ระบุ คงคำแนะนำ “ซื้อ” หุ้น COM7 ในราคาเป้าหมายที่  21.07 บาท โดยประเมินแนวโน้มผลการดำเนินงานจะเป็นบวกกว่าในปี 2560 ต่อเนื่องในไตรมาส 2/61-3/61 และโตเด่นแบบทั้งจากปีก่อน และไตรมาสก่อนหน้าในช่วงไตรมาส 4/61 เนื่องจากเข้าสู่ช่วง High season ของธุรกิจ
โดยคาดว่าปีนี้ COM7 จะได้แรงหนุนจากการเปิดสาขาใหม่ต่อเนื่อง รวมถึงการเป็นพันธมิตรกับ ธนาคารกสิกรไทย จำกัด (มหาชน) หรือ KBANK (เปิดแฟรนไชส์ Banana IT) และเป็นพันธมิตรกับ บริษัท ทรู คอร์ปอเรชั่น จำกัด (มหาชน) หรือ TRUE (บริหารร้าน True shop เพิ่ม) โดยเบื้องต้นคาดแนวโน้มผลการดำเนินงานในไตรมาส 2/61 จะเติบโต 40% เทียบกับช่วงเดียวกันของปีก่อน
ขณะเดียวกันนักวิเคราะห์บริษัทหลักทรัพย์ ทิสโก้ จำกัด ระบุในบทวิเคราะห์ว่า ราคาหุ้น COM7 ในช่วง 12 เดือนที่ผ่านมามีการปรับตัวลดลง 12% สอดคล้องกับ SET Index ที่ปรับตัวลง -10% ซึ่งเป็นผลจากความกังวลปัจจัยภายนอกประเทศทั้งสงครามการค้า, นโยบายทางการเงินและกระแสเงินทุนไหลออก ในขณะที่มองว่าพื้นฐานของ COM7 ไม่ได้มีการเปลี่ยนแปลง
ดังนั้นจึงคงคำแนะนำ “ซื้อ” หุ้น COM7 ในราคาเป้าหมายที่ระดับ 20.50 บาท โดยคาดว่าในไตรมาส 2/61 จะมีกำไรสุทธิที่ระดับ 182 ล้านบาท เติบโต 44% จากปี 2560 และปรับตัวขึ้น 4.2% จากไตรมาส 1/61
ขณะเดียวกัน คาดว่ารายได้จะเติบโต 31% จากปี 2560 มาอยู่ที่ระดับ 6.51 พันล้านบาท โดยเป็นรายได้จากการจำหน่ายโทรศัพท์เคลื่อนที่ ซึ่งคิดเป็นสัดส่วน 60% ของรายได้รวม ตามฤดูกาลเปิดตัวของหลายแบรนด์ในช่วงไตรมาส 1/61
สำหรับรายได้จากธุรกิจอื่นๆ ทั้ง Online, Commercial Education และบริการคาดจะเติบโตเช่นเดียวกัน จากการขยายทีมงานและปรับระบบในช่วงที่ผ่านมา ส่วนอัตรากำไรขั้นต้นคาดจะปรับขึ้นมาอยู่ที่ 12.8% เมื่อเทียบกับ 12.2% ในช่วงไตรมาส 1/61 และ 14.4% เทียบกับช่วงเดียวกันของปี 2560
โดยการเพิ่มขึ้นจากไตรมาส 1/61 เนื่องมาจากในในช่วงดังกล่าวบริษัทมีการตั้งสำรองสำหรับ IphoneX จำนวน 42 ล้านบาท หลังยอดขายที่ไม่เป็นไปตามคาดการณ์ แต่คาดจะปรับตัวดีขึ้นในไตรมาส 2/61 และไตรมาสต่อๆ ไป ตามการระบายสินค้าก่อนที่จะมีการเปิดตัวสินค้า Apple ใหม่ในช่วงเดือนกันยายน
 
ด้าน น.ส.ณัฐนันท์ กีรติกรยศนันท์ รองประธานฝ่ายปฏิบัติการ COM7 เปิดเผยว่า บริษัทยังคงเป้าหมายรายได้ปีนี้เติบโตไม่ต่ำกว่า 15% หลังรายได้ในไตรมาส 1/61 โต 30% จากช่วงเดียวกันของปีก่อน เป็นไปตามการเติบโตในกลุ่มสินค้าหลัก ได้แก่ สมาร์ทโฟน และกลุ่มสินค้า accessory เป็นต้น
ขณะที่มองผลการดำเนินงานในไตรมาส 2/61 น่าจะเติบโตได้อย่างต่อเนื่อง และในช่วงครึ่งปีหลังคาดจะเติบโตมากกว่าครึ่งปีแรก เนื่องจากเป็นช่วงไฮซีซั่นของธุรกิจ ซึ่งบริษัทจะเน้นการขายสินค้าใหม่ประเภท accessory มากขึ้น
นอกจากนี้ บริษัทยังเน้นช่องทางการจำหน่ายใหม่ โดยเตรียมเปิดตัว BANANA Outlet ภายในศูนย์การค้าซีคอนสแควร์ ศรีนครินทร์ บนพื้นที่ 300 ตารางเมตร ในเดือนก.ค.นี้ ซึ่งเอ้าท์เล็ทดังกล่าวจะจำหน่ายสินค้า IT ที่ตกรุ่น เพื่อตอบสนองความต้องการให้กับกลุ่มลูกค้าที่สนใจสินค้า IT ที่ตกรุ่นไปแล้ว และยังมีราคาที่ต่ำ หรือมีส่วนลดราว 20-90%